જેમ જેમ પરિષદનો સમય નજદીક આવતો ગયો, તેમ તેમ અમારે ઘણાં કામ કરવાનાં હજી તો બાકી રહી ગયાં છે એમ લાગવા માંડ્યું, અમારી કમિટીમાં મતભેદ પડવા માંડયા, કારણ કે અમે ત્રણે વિદ્વાન હતા, એક બાબતમાં રામલાલ ભગવાનદાસ એક થતા ને હું જુદો પડતો, તો બીજી બાબતમાં હું ને ભગવાનદાસ એકમત થતા ને રામલાલ વિરુદ્ધ પડતો, ત્રીજા વિષયમાં ભગવાનદાસ કરતાં હું ને રામલાલ જુદો જ મત દર્શાવતા; ને ઘણીખરી બાબતમાં અમે ત્રણે એકબીજાથી ઊલટો અભિપ્રાય બતાવતા.